
Matematikai képességek fejlesztése a Geoboard alkalmazással

Napjainkban annyira felgyorsult a világ a digitális lehetőségek rohamos gyarapodása, fejlődése következtében, hogy hagyományos eszközökkel, módszerekkel egyre nehezebb lekötni a diákok figyelmét egy-egy tanórán. Ennek orvoslására remek megoldást nyújthat a különböző manipulatív tevékenységek és online digitális eszközök bevonása az órába, melyekkel nem csak azt érhetjük el, hogy feltehetően jobban fog figyelni a gyerek a történésekre, hanem még élvezni is fogja. Ez pedig elősegítheti az adott tantárgy iránti elköteleződést és a motiváció növekedését is.
Dolgozatom témája egy olyan online alkalmazás használata, amely mind a manipulatív tevékenységet, mind a digitális eszköz használatát magába foglalja. Ez az alkalmazás a Geoboard, amely a hagyományos szöges tábla áttelepítése az online térbe. A digitális kompetencia fejlesztésére is alkalmas a Geoboard, ami azért is fontos, mert a Nemzeti Alaptantervben a digitális eszközhasználat is nevesítve van. Az alaptanterv kiemeli, hogy a diákok ismerkedjenek meg „olyan matematikai szoftverekkel, amelyek a matematikai tudást és a digitális kompetenciákat együtt fejlesztik.” (Nemzeti Alaptanterv, 2020, old.: 330.)
Azt vizsgáltam, hogy ennek az online alkalmazásnak a használata matematikaórán milyen hatással van a tanulók matematikai képességeinek fejlődésére, motivációjára, illetve tanórai aktivitására.
Hatodik és nyolcadik osztályos tanulókkal volt lehetőségem dolgozni a kazári Aba Sámuel Általános Iskolában, ahol az összefüggő tanítási gyakorlatomat végzem, így őket vezettem be a Geoboard világába, hiszen mindkét évfolyamon több órát is tartottam ezen felületet használva. 



